בית הספר הטכני של חיל האוויר שלוחת באר שבע
סמל כומתת שוחרוּת חיל האוויר
תג היחידה הקודם של השוחרים בבית הספר
מבנה כיתות הדרכה בבסיס
**בח"א 21 – המכללה הטכנולוגית של חיל האוויר והחלל** (או בשמה הנוסף "**בית הספר להנדסאי תעופה**") הוא בית הספר, המכללה הטכנולוגית ובסיס ההדרכה של המערך הטכני של חיל האוויר, אשר כפוף למפקד חיל האוויר. ייעודו של הבסיס הוא הדרכה, הכשרה, חינוך ופיתוח תלמידים, חניכים, טירונים, נגדים וקצינים למקצועות המערך הטכני של חיל האוויר, כגון טכנאים והנדסאים. התלמידים בבית ספר זה מוגדרים כשוחרים ואת לימודיהם הם מתחילים בכיתות ט' או י' ומסיימים את לימודיהם בכיתה י"ב או י"ד.

הבסיס מהווה למעשה את שער הכניסה לחיל האוויר ונחשב לבסיס הדרכה המוביל הכשרה טכנולוגית, מקצועית וחדשנית. מחנך לשירות על פי רוח צה"ל ומעודד מצוינות כדרך חיים. בסיס שהוא בחזקת "מעיין הידע" לאנשי המערך הטכני. עם סגירת בסיס שדה דב, עברה יחידת ימ״מ 321 (המיון והמעבר) שמהווה מעין בקו"ם לחיילים המתגייסים לחיל, לבח״א 21 לאחר 44 שנים שפעלה בשדה דב.

הבסיס ממוקם בצמוד לתחנת הרכבת חוצות המפרץ בחיפה, דרך משה דיין 1 חיפה, בשטח הבסיס פועל נמל תעופה חיפה.

היסטוריה
--------

הבסיס הוקם ביוני 1948, על ידי יהודה השמשוני. מפקד הבסיס הוא קצין בדרגת אלוף-משנה.

בח"א 21 ובשמותיו לאורך השנים: בית הספר טכני חיפה, המכללה הטכנולוגית של חה"א, בה"ד 2, הוקם עוד לפני קום המדינה. בד בבד עם הבשלת המאמצים להקמת מדינת ישראל, החלו בהקמתו של כוח תעופה - חיל אוויר, אשר עתיד לשמש יסוד בשמירה על ביטחונה של המדינה, בהעצמתה ובכינונה כמדינה מובילה.
את סיפורו של הבסיס ניתן לחלק לארבע תקופות: תקופת ההקמה והמיסוד הראשוני של בית הספר; כניסתו של חיל האוויר לעידן מטוסי הסילון; המעבר של החיל למטוסים ולטכנולוגיה האמריקאית; ולבסוף – אתגר החינוך הטכנולוגי במדינת ישראל. ארבע התקופות הן שילוב של שני היסודות המרכזיים שעיצבו את בית הספר לדורותיו – שינויים בכוחות חיל האוויר ושינויים במערכת החינוכית הישראלית.

* התקופה הראשונה - "הקמת בית הספר הטכני": תקופה ראשונית, חלוצית, שבה הוצאו אל הפועל הצעדים הראשונים בבנייתו ובביסוסו של בית ספר להדרכה. מקום שנבנה במטרה לחנך בני ובנות נוער ובוגרים ולהכשירם לצורכי חיל האוויר.
* התקופה השנייה - "עידן מנועי הסילון": שינוי מהותי בכוח האוויר של החיל אשר בא לידי ביטוי בתוכניות ההדרכה וההכשרה בבסיס.
* התקופה השלישית - "המעבר למטוסים ולטכנולוגיה אמריקאית": החלה מעט לפני מלחמת ששת הימים וקיבלה תנופה נוספת מספר שנים נוספות אחרי כן עם ההתרחבות לשיטות הדרכה ומערכות הדרכה חדישות, בהשפעה אמריקאית.
* התקופה הרביעית - הנוכחית, החלה במשבר החינוך הטכנולוגי בישראל, משבר שהעמיק את הצורך הגדול של חיל האוויר למצוא פתרונות ולהכשיר בעצמו את דור העתיד הטכנולוגי של המערך הטכני ובמידה רבה של מדינת ישראל כולה.

### הקמת הבסיס

ההחלטה לפתוח קורס למכונאי מטוסים התקבלה בדצמבר 1947 ובפועל הייתה יריית הפתיחה, אבן התשתית הראשונה, בבנייתו של בית הספר הטכני, לימים בח"א 21. יהודה השמשוני, שלקח על עצמו את המשימה – היה צריך למצוא מענה מהיר ועם זאת רציני ומקצועי ל-5 מרכיבים שבלעדיהם אין קורס ואין בית ספר: תוכנית לימודים סדורה; מקום ללמד בו ותשתיות תומכות; ציוד להדרכה מעשית; מדריכים טובים; תלמידים מתאימים. במשך חודשים חיפש ומצא השמשוני את הדרכים לענות על כלל הרכיבים הדרושים במטרה לעמוד במשימה בהקדם.

### קורס בראשית

וכך מתאר האלוף בני פלד את הקורס הראשון של בית הספר הטכני: "בנובמבר 1947 נאספה קבוצה מופלאה של אנשים משוגעים לדבר שחרשו את התלם הראשון במדינת ישראל בשטח הכשרת טכנאים- תעופתיים. הייתי בין אלה שזכו להיות החניכים הראשונים של קבוצת המייסדים ולסיים את המחזור הראשון של בית הספר הטכני. מאז ועד היום אני זוכר קורס זה כאחד המוצלחים שעברתי מעודי בצה"ל." ואמנם – הכול החל מתוך תשוקה וכוח יוזמה מתגבר והולך. בכל בוקר נערך מסדר במלון "פנורמה", ממנו הלכו החניכים לטכניון ללימודים עיוניים אשר לאחריהם, בשעות אחר הצהריים, התאספו כולם בצריף ללימודי העבודה המעשית, ובערב – חזרו ל"פנורמה" וגם שם המשיכו ללמוד על דעת עצמם עד שעות הלילה המאוחרות. והכול – ברוח חלוצית, רעננה וחדורת שליחות. מיד כשסיימו את לימודיהם, בוגרי הקורס הראשון פוזרו בבסיסי חיל האוויר ובית הספר הטכני המשיך את דרכו לקורסים הבאים.  

### מעבר למשכן הקבע

ב-14 במאי 1948 הוכרזה מדינת ישראל והבריטים לא עזבו את כל נכסיהם מיד עם הקמת המדינה. בין השאר, הותירו הבריטים בידיהם מובלעת שכללה את הנמל, הכרמל הצפוני, שדה התעופה ובית הספר המקצועי הערבי שבו רוכז רכוש של המשטרה הבריטית. השמשוני וחבריו להקמה, הבינו שיש צורך במקום חדש – שיספק מקום ראוי להדרכות ולציוד ויאפשר הקמת בית ספר ממשי ולא מתקן לימודים מאולתר ומתנייד שאיננו ברשות הצבא. השמשוני קיבל מספר הצעות מעניינות, אך הוא סימן את המקום שבו חפץ – בית הספר המקצועי הערבי ליד שדה התעופה במפרץ חיפה. בינתיים נפתח הקורס השני והתלמידים המשיכו את לימודיהם בצריף בטכניון. השמשוני הפעיל לחצים על פרנסי העיר חיפה לקבל לידיו את בית הספר המקצועי הערבי ולאחר ויכוחים רבים ומשא ומתן הוסכם כי השמשוני יקבל את השטח (בשם חיל האוויר) כפתרון זמני. ב-24/6/1948, בשעה שמונה בבוקר, עמדו השמשוני, חברי הסגל וכל החניכים מסודרים בשתי שורות על יד שער הכניסה הראשי של הבסיס העתידי שלהם, מלווים את יציאתם של השוטרים הבריטים. המשימה המידית שהטיל השמשוני על כולם הייתה ליצור שמירה היקפית על הבסיס כולו. לאחר מאבקים נוספים על שטח הבסיס, הפעם פנימיים בתוך גורמים שונים בצה"ל ועם מעורבותו של ראש הממשלה דוד בן-גוריון, הוחלט סופית כי בית הספר הטכני יישאר בראשות חיל האוויר.

### פינוי העתידי של שטח הבסיס

בנובמבר 2016 משרד הביטחון ורשות מקרקעי ישראל פרסמו "קול קורא" לשיווק קרקעות בית הספר הטכני של חיל האוויר במפרץ חיפה (ביס"ט 21). הפרסום התייחס לשטח בגודל 640 דונם שעתיד לשמש כעורף לנמל המפרץ.

באוקטובר 2017 חתמו משרד האוצר ומשרד הביטחון על הסכם לפינויו של בית הספר הטכני של חיל האוויר ממפרץ חיפה.

באפריל 2020 אישרה הוועדה המחוזית חיפה את התכנית לשימושי עורף נמל המפרץ על שטחי בח״א 21 בחיפה. התכנית כוללת העברת שטח של 344 דונם לידי חברת נמלי ישראל שישמש כעורף לוגיסטי לנמל חיפה ולנמל המפרץ, בתמורה לשטח בפארק הקישון.

בסוף יוני 2021 נערך טקס הנחת אבן הפינה לקריה הטכנולוגית של חיל-האוויר, אליה יועבר בסיס ההדרכה של המערך הטכני של חיל האוויר מבח"א 21 המפונה. הקריה הטכנולוגית מוקמת בנגב, ליד בסיס חצרים.

בסוף מרץ 2023 החלו עבודות הפיתוח כחלק מפרויקט הקמת המכללה הטכנולוגית של חיל האוויר בכרמיאל, למכללה יעברו בית הספר התיכון ובית הספר להנדסאים. במסגרת הפרויקט תיבנה המכללה על פני שטח של 63 דונם, בכניסה המערבית לעיר כרמיאל. המכללה תכלול מעל ל-35,000 מ"ר של מבני חינוך, אודיטוריום, מעבדות, כיתות לימוד, קפיטריות, אולמות כנסים ומעונות לתלמידים (שוחרים). עלות הבינוי של המכללה נאמדת בכ-450 מיליון שקלים מתקציבי משרד הביטחון ומשרד החינוך ויהיה זה מבנה החינוך מהגדולים והחדשניים בישראל. הצפי לסיום העבודות הוא כ-3 שנים.

יחידות הבסיס
------------

בח"א 21 אמון על רצף ההכשרה במערך הטכני החל משלב התיכון, דרך הקורסים המסמיכים למקצועות המערך הטכני במהלך שירות החובה וכלה בהכשרות מתקדמות לנגדי וקציני המערך.

בבסיס 6 יחידות ארגוניות:

* ביסה"ת- בית הספר להנדסאי תעופה
* ביסל"ט- בית הספר למקצועות הטכניים
* טייסת הדרכה
* טייסת מנהלה
* יחידת בינוי
* יחידת האקדמיה להכשרת מפקדים

מעבר לכך כפופים לבית הספר גם בית הספר התיכון הטכני בבאר שבע והקמפוס למקצועות התעופה ברמת דוד.

### יחידת ביסה"ת

מטוס פנטום ישן בחזית שלוחת באר שבע של בית הספר הטכני של חיל האוויר
בית הספר הוקם בחיפה בשנת 1949. השלוחה הראשונה הוקמה ב-1976, בבאר שבע, כאשר גד סנדק היה מנהל בית הספר. מתחילת שנות ה-90 פועלת שלוחת תל אביב-יפו על בסיס בית הספר הולץ של רשת עמל.

ההכשרה מתחילה מתקופת התיכון במסגרת פרויקט "פלדה כחולה".

המסגרת כוללת היום 2 בתי ספר גדולים -הטכני בחיפה וטכני באר שבע בהם לומדים שוחרים מכיתות ט' עד יד' (מסלול הנדסאים למצטיינים) ואליהם מצטרפות 22 שלוחות נוספות ברחבי הארץ – מחיספין, נהריה וחצור הגלילית בצפון, דרך הולץ, מעלה אדומים במרכז וכלה בשלוחות הדרומיות בדימונה ובאילת. נוסף אליהן מלווה הבסיס עוד כ-35 מכללות שונות ברחבי הארץ המכשירות ללימודי תואר הנדסאי במקצועות אלקטרוניקה, חשמל ומכונות בשלושה פרויקטים נוספים במסלולי "שחק", "מרום טכנולוגי" ו"רקיע". בית ספר נוסף השייך לבח"א 21 הוא הקמפוס למקצועות התעופה רמת דוד, בית הספר הוקם כמיזם משותף של רשת עמל, משרד העבודה וחיל האוויר בשנת 1984. בי"ס בו תלמידים יכולים ללמוד, לרכוש מקצוע ואף להתנסות במקצוע זה במהלך הלימודים. מגמות הלימוד: מכונות, תעופה, אלקטרוניקה וחשמל.

#### שלוחות המכללה

| מיקום השלוחה | שנת הקמה | מיקום השלוחה | שנת הקמה |
| --- | --- | --- | --- |
| פתח-תקווה | 2017 | אשדוד | 2005 |
| טבריה | 2006 | אשקלון | 2008 |
| יהוד | 2014 | באר שבע, ביס"ט באר שבע | 1976 |
| ירושלים | 2011 | בית שמש | 2013 |
| כפר סבא | 2009 | בת ים | 2014 |
| מירון | 2014 | דימונה | 2010 |
| מעלה אדומים | 2005 | הרצליה | 2015 |
| נהריה | 2011 | חדרה | 2007 |
| נתניה | 2007 | חצור הגלילית, ע"ש אברט | 2006 |
| ראש העין | 2015 | חיפה | 1949 |
| תל אביב-יפו | שנות ה-90 | אילת | 2007 |
| עפולה | - | קריית גת | 2021 |

### ביסל"ט

בית הספר למקצועות הטכניים של חיל האוויר הישראלי בראשי תיבות: ביסל"ט. על בית הספר מפקד קצין בדרגת סגן-אלוף. לביסל"ט מגיעים חיילים וחיילות לאחר טירונות, לצורך הכשרה במגוון מקצועות המערך הטכני. ביחידה מוכשרים אלפי טכנאים בשנה, בהכשרות ראשוניות ובהכשרות מתקדמות. תפקיד הטכנאים לתחזק את כלי הטיס ואת המערכות האחרות בחיל ולהביאם למצב של זמינות ומוכנות ללחימה. לאחר סיום הקורס הספציפי, מחולקים הטכנאים בין בסיסי חיל-האוויר לתפקידם במהלך שירות החובה.

### טייסת הדרכה

טייסת האמונה על רצף ההכשרה לכל הדרגות, הכשרת מפקדים, פיתוח הדרכה, הבטחת איכות, בטיחות ורציפות תקשובית בשיגרה ובחירום. בטייסת זו הגפים הבאים: מיון ומחקר, חקר ופיתוח הדרכה, מרכז הכשרות לפיקוד והדרכה, הבטחת איכות, תכנון ובקרה, אקדמיה, טירונות, פלדה כחולה, תקשוב.
טייסת ההדרכה אחראית על פרק הטירונות. טירונות היא תקופת החניכה הראשונה של החיילים בצבא ההגנה לישראל, שמטרתה להכשירם לקראת שירותם הצבאי. בתום הטירונות נערך בדרך-כלל טקס השבעה, בו נשבעים החיילים אמונים לצה"ל טרם תחילת ביצוע תפקידם הצבאי או תחילתה של ההכשרה המיועדת להם.

החל משנת 2008, בבח"א 21 מתקיימת טירונות בסמכות, ההסמכה לרובאות 02. משך הטירונות 18 ימים, בהם מכשירים את הטירון תוך כדי הקניית זהות חיילית באמצעות תהליך הסתגלות ורכישת מיומנות בסיסית לשירות משמעותי בצה"ל ובחיל האוויר.
הנושאים המועברים בטירונות: רובאות (קשר, נשק), חינוך וערכים (רוח צה"ל, ערבות הדדית), הכחלה (מור"ק, שיווק מקצועות), שגרה, משמעת ותכני תודעה צבאית (טקס השבעה, מסדרים).  

בבח"א 21 ארבע פלוגות טירונות:  

פלוגת "ברק" – ע"ש מטוס הברק.  

פלוגת "ארד" – ע"ש הנווט השבוי רון ארד.  

פלוגת "רמון" – ע"ש טייס ח"א והאסטרונאוט הישראלי הראשון אילן רמון.  

פלוגת "אדיר" – ע"ש מטוס האדיר.  

כחלק מרצף ההכשרה, במהלך הטירונות ממיינים את הטירונים לקורסים המסמיכים בהם ישובצו מיד בסיומה, בבית הספר למקצועות טכניים.

### יחידת האקדמיה להכשרת מפקדים

 ערך מורחב – **האקדמיה להכשרת מפקדים של המערך הטכני של חיל האוויר**  

גף אקדמיה הוקם בשנת 2018 לטובת פיתוח וטיפוח הפרט כמענה להצערת הקצונה, מודל הקבע החדש ולאתגרים בפיקוד ללא ניסיון. עד שנת 2022 האקדמיה היוותה גף תחת טייסת הדרכה, ובאותה השנה לאור ההתעצמות וקליטת משימות באיחוד גף אקדמיה, גף מרכז הכשרות, מגמת ברק (אלונים) הוקמה כיחידה. האקדמיה מכשירה קצינים ונגדים למערך הטכני של חיל האוויר. תהליך ההכשרה משלב השכלה על תיכונית וסל כלים לתפקידי השטח.
מסלול "הדגל" הוא מסלול "אדרים" – תוכנית מצוינות המכשירה את קציני העתיד של המערך הטכני בשילוב תואר ראשון רב תחומי בהתמחות לוגיסטיקה מאוניברסיטת חיפה. מטרת התוכנית היא להקנות ידע נרחב לבוגרים, כך שהכשרתם הרב תחומית - מקצועית, פיקודית וערכית, תוביל את הבוגרים להיות קצינים רחבי אופקים אשר יתרמו באופן ייחודי לחיל האוויר ולביטחון מדינת ישראל.
מסלול נוסף הוא מסלול "שקד" – תוכנית השכלה עבר נגדים בדרגת רס"ל מבסיסי החיל, ללימודי טכנאי מכונות.
כמו כן מתקיימות הכשרות נוספות כגון "הכחלת עתודאים" לחיל האוויר ושלבים מקצועיים מתקדמים עבור נגדים.

### טייסת מנהלה

טייסת המטפלת בכל קשת הנושאים הנדרשים לתמיכה שוטפת בבסיס ובאנשיו: מרפאה, מרפאת שיניים, פסיכולוגיה, ביטחון, תזונה, לוגיסטיקה, כוח אדם, רס"ר, שפ"י, חינוך, ת"ש, רבנות. בח"א 21 משמש כאחד ממרכזי התחקור החייליים, השייך גם כן לטייסת זו.

### יחידת הבינוי

יחידת בינוי אחראית על כלל תשתיות הבסיס הן בהיבט הרציפות התפקודית של תשתית המבנים והמערכות והן בהיבטי אחזקה שוטפת (שבר, מונעת, מתוכננת) ומהווה גורם הנדסי ומקצועי בתחומי הנדסת העיר. בנוסף, היחידה מנהלת את פרויקטי ההתעצמות והשיפוצים בבסיס. היחידה היא הטרוגנית וכוללות אע"צים (אזרחים עובדי צה"ל), אנשי קבע וחיילים בגפים והמחלקות השונות - חשמל, גנרציה, מים וביוב, מיזוג ומכונות.
יחידת הבינוי בנוסף אחריותה על בסיס הטכני, היא יחידה מרחבית התומכת בתשתיות במרחב הצפוני בהן גם פריסות הגנ"א.

### סמלי יחידות הבסיס

* סמל המכללה להנדסאים ביסה"תסמל המכללה להנדסאים ביסה"ת
* סמל יחידת ביסה"תסמל יחידת ביסה"ת
* סמל בית הספר למקצועות הטכניים של חיל האווירסמל בית הספר למקצועות הטכניים של חיל האוויר
* סמל טייסת תחזוקה בבח"א 21סמל טייסת תחזוקה בבח"א 21
* טייסת מנהלהטייסת מנהלה
* טייסת תעופהטייסת תעופה
* טייסת הדרכהטייסת הדרכה
* יחידת בינוי 321יחידת בינוי 321
* סמל בית הספר לקציני אחזקה, מנהלה ועתודה של חיל האוויר שהיה עד 2004 בבח"א 21 בחיפה.סמל בית הספר לקציני אחזקה, מנהלה ועתודה של חיל האוויר שהיה עד 2004 בבח"א 21 בחיפה.
* סמלים של יחידות הבסיססמלים של יחידות הבסיס

מפקדי הבסיס לדורותיהם
---------------------

| שם | תקופת כהונה |
| --- | --- |
| יהודה השמשוני | 1948–1949 |
| סא"ל יוסף קרן | 1949–1950 |
| סא"ל דוד רשף | 1950–1952 |
| סא"ל מיכאל קולניישר | 1952–1954 |
| סא"ל יוסף אורן | 1954–1956 |
| סא"ל אורי פרס | 1956–1960 |
| אל"ם גדע (גדעון) שוחט | 1960–1962 |
| סא"ל יעקב ינאי | 1962–1964 |
| אל"ם יעקב (יענקל'ה) שלמון | 1964–1967 |
| אל"ם יצחק סלע | 1967–1969 |
| אל"ם בן-ציון לפידות | 1969–1971 |
| אל"ם אריה גור | 1971–1974 |
| אל"ם שמואל שלו | 1974–1976 |
| אל"ם גד סנדק | 1976–1979 |
| אל"ם אברהם צחר | 1979–1983 |
| אל"ם עובדיה שגיב | 1983–1985 |
| אל"ם אילן (קוטלן) משה | 1985–1988 |
| אל"ם אליהו דקל | 1988–1992 |
| אל"ם אלי מדמון | 1992–1995 |
| אל"ם חיים מסינג | 1995–1998 |
| אל"ם רון אבל | 1998–2001 |
| אל"ם משה דהן | 2001–2004 |
| אל"ם יוסי מאיר | 2004–2006 |
| אל"ם יוסי ברזני | 2006–2009 |
| אל"ם דני פרנקל | 2009–2012 |
| אל"ם יעקב (קובי) דוידסון | 2012–2015 |
| אל"ם רונן פולוביאן | 2015–2019 |
| אל"ם ערן דהאן | 2019–2022 |
| אל"ם מ' | 2022–הווה |
|

פרסים (רשימה חלקית)
-------------------

בית הספר הטכני של חיל האוויר בחיפה פרס תחרות הנצחת נשיא ישראל וראשי ממשלותיה
* 1995 פרס לאומי לאיכות בהדרכה - מקום שני
* 1997 פרס סגן הרמטכ"ל לאיכות בהדרכה - מקום שלישי
* 1999 פרס רמטכ"ל מקום ראשון בבית יחידות ההדרכה לשנת תשס"א
* 2000 פרס החינוך ע"ש יצחק רבין על התמודדות חינוכית המפחיתה תופעות של אלימות
* 2008 פרס מפקד חיל האוויר
* 2014 פרס ראש אט"ל תשע"ה מקום ראשון בתחום ארגון וניהול לוגיסטי
* 2016 פרס רלכ"א על פיתוח מערכת לניהול גף ת"ש
* 2017 פרס החינוך למוסדות החינוך המצטיינים בישראל למכללה הטכנולוגית של חיל האוויר חיפה
* 2019 פרס נשיא המדינה להנצחת נשיאי ישראל וראשי ממשלה

הלימודים בבית הספר
------------------

השוחרים מתחילים את לימודיהם בכיתה ט' או י'. הלימודים הם לימודים עיוניים בדומה לאלה הנהוגים בבתי ספר "רגילים", אך בנוסף להם לומד כל תלמיד מקצוע מורחב נוסף לבגרות (מכונות, חשמל, או אלקטרוניקה ומחשבים, הנדסת תוכנה או מכטרוניקה). השיעורים בבית הספר מועברים בחלקם על ידי מורים מקצועיים ובחלקם, בעיקר במקצועות הטכנולוגיים, על ידי חיילים.

בבית הספר מתקיימת משמעת צבאית, התלמידים עורכים מדי בוקר מסדר, בו נבדקים צחצוח הנעליים שלהם, דיגום (גילוח, תספורת ולבישת מדי הצבא לפי הפקודות) ונוכחות. בנוסף, נערך מדי יום מסדר ניקיון של כל כיתה ותלמידי בית הספר הם האחראים, בתורנויות, על כל ניקיונה.

מבנה בית הספר לקוח מהמערכת הצבאית ולפיכך יש בו:

* **מפקדי קורסים (מק"סים)** - מפקדים שאינם קצינים (מש"קים), אותם ניתן לזהות לפי השרוך בצבע כחול או כחול בהיר, אותו הם עונדים על כתפם השמאלית. המק"ס אחראי על המשמעת בקורס ובודק את ההתקדמות הלימודית של משתתפיו.
* **ראשי צוותים** - "ראש צוות" אחראי על קבוצת מק"סים בשכבה (למשל "ראש צוות של שכבת כיתות י'"). את ראשי הצוותים ניתן לזהות לפי סיכת הלפיד אותה הם עונדים.
* **ממ"ח-** מפקד על שכבה ועל כל המק"סים בשכבה, נגד בדרגת סמל ראשון ומעלה.
* **רס"ר בית הספר-** נגד משמעת שאחראי על המשמעת הצבאית (דיגום, עבודות ר"מ וכולי) בבית הספר.
* **מפקד תיכון -**מפקד על התיכון של בית הספר, קצין בחיל האוויר.
* **מד"ר -** קצין בחיל האוויר, משמש כמדריך הראשי של בית הספר ואחראי על הניהול.
* **מפקד בית הספר** - קצין בחיל האוויר. מפקדי השלוחות הם נגדים בדרגת רב-סמל ומעלה.
* **חונכות** - עונדות שרוך אפור, ומשמשות כמורות בבית הספר. החונכות מלמדות את מקצועות הליבה (אנגלית, מתמטיקה, לשון ופיזיקה).

הלימודים בבית הספר נמשכים עד כיתה י"ב, אך למתאימים ישנה אפשרות להמשיך את לימודיהם בכיתות י"ג-י"ד ולהשלים תואר הנדסאי במקצוע אותו בחרו. חיל האוויר מממן 80% משכר הלימוד במסלול זה. אם סיים השוחר בהצטיינות את לימודי ההנדסאים, עשוי השוחר להישלח ללימודי תואר ראשון בהנדסה במימון מלא של חיל האוויר.

בעבר בתום לימודיהם בבית הספר קיבלו השוחרים "כנפי שוחרות" אותם ענדו על המדים - בצבע כסף ל"מסיימים בהצלחה" ובצבע זהב למצטיין בכל קורס. לאחרונה הוחלפו הכנפיים בסיכה עגולה.

בחלק מהשלוחות, לאחר יום הלימודים מתקיימת לתלמידי כיתות ט' פעילות של גדנ"ע אוויר.

לבוש ומדים
----------

תלמידי המכללה לובשים את מדי חיל האוויר, לרבות הכומתה, אך עם תג וסמל ייחודיים. נוסף על כך, על כותפתם של השוחרים נמצאים פסים לבנים המציינים את כיתתם, כאשר החל מכיתה י', כל פס מסמן שנת לימודים (תלמידי כיתה י' עונדים פס אחד ובכיתה יא', שני פסים). נוסף על כך, במכללות השונות ישנן דרכים שונות לציון שוחרים בעלי תפקידים, כגון חניכים תורנים או חברי מועצת תלמידים, על פי צבע הפסים שעל הכותפות.

בעלי תפקידים
------------

* **חניך תורן (חנת"ר)** - עוזר מפקד הקורס. לתפקיד זה נבחר, על ידי מפקד הקורס, חניך אחד מכל קורס. בעבר היה מזוהה באמצעות הפסים התכולים שעל כותפתו. כיום ניתן לזהות על ידי סימון לבן מעל החלק הכחול של הכותפת שבו רשום "המכללה הטכנולוגית חיל האוויר".
* **חניך במועצת התלמידים** - חברי מועצת התלמידים מזוהים באמצעות הפסים האדומים שעל כותפתם. לתפקיד זה בוחרים החניכים עצמם מספר חניכים מתוכם מכל שכבה.
* **חניכים יועצים** - מנגנון ייחודי בו מעבירים שוחרים שיעורים פרטיים ושיעורי הדרכה. שוחרים אלה עוזרים לשוחרים חדשים שהתקבלו למכללה בהסתגלות למשמעת החדשה וללימודים. לתפקיד זה נבחרים חניכים ותיקים מכלל בית הספר על ידי יועצות בית הספר. התנאי לבחירה הוא ממוצע ציונים גבוה ומשמעת גבוהה. על כותפתם פסים בצבע צהוב.

שירותם הצבאי של השוחרים
-----------------------

בעבר לפני קבלתם לבית הספר היו חותמים השוחרים עם הוריהם על התחייבות לשירות קבע של שנה אחת במקצועות החשמל, המכונות או האלקטרוניקה. כיום השוחרים לא חותמים קבע.

בסיום כיתה י"ב או י"ד יתגייסו השוחרים כשהם בדרגת רב-טוראי וישלחו לעבור טירונות כלל-צה"לית רובאי 02 באחד מבסיסי הטירונות ברחבי הארץ, לאחר מכן יעברו קורס של מספר חודשים בו הם לומדים את המקצוע הצבאי שנבחר להם (לאחר ששיבצו העדפות).
בסיום הקורס כל אחד נשלח לבסיס אותו בחר. במהלך השירות הצבאי, השוחרים זוכים לקידום מהיר יותר בסולם דרגות החוגרים.

שוחר המסיים את כיתה י"ד ונתוניו מתאימים, יכול להתקבל ל"קורס קצינים טכניים".

קישורים חיצוניים
----------------

ויקישיתוף מדיה וקבצים בנושא **המכללה הטכנולוגית של חיל האוויר** בוויקישיתוף
* 

* אתר האינטרנט הרשמי של המכללה הטכנולוגית של חיל האוויר
* המכללה הטכנולוגית של חיל האוויר, חיפה - אתר האינטרנט של בית הספר הטכני
* המכללה הטכנולוגית של חיל האוויר, באתר חיל האוויר הישראלי
* ספר: בח"א 21, 70 שנות אנשים, חינוך וטכנולוגיה, ד"ר חן יסודות, רס"ן אסתי גרינבוים, דפוס איילון.
* הצצה למרכז ההכשרות של טכנאי ה"אדיר", באתר חיל האוויר, בדצמבר 2017
* היעד: 80% בוגרי "פלדה כחולה" במערך הטכני, באתר חיל האוויר, 25 באפריל 2018
* הטכני מזווית קצת אחרת, באתר מתגייסים
* אתר לטירון בבית הספר הטכני
* אתר חיל האוויר – מתגייסים, המערך הטכנולוגי
* אתר צה"ל, מיטב – בסיס הטכני של חיל האוויר
* אתר צה"ל – מסלולי לימודים בחיל האוויר, מפת השלוחות ובתי הספר.
* הצצה: חדר הבריחה של חיל האוויר, באתר ‏מאקו‏, 29 בינואר 2017
* המערך הטכני באתר חיל האוויר
* הכירו את התפקידים במערך הטכני, אתר צה"ל
* סרטונים בית הספר הטכני של חיל האוויר, פברואר **1951**, באתר ארכיון הסרטים הישראלי בסינמטק ירושלים
* סרטונים תוכנית הלימודים של בית הספר הטכני, **1953**, באתר ארכיון הסרטים הישראלי בסינמטק ירושלים
* ישראל, צה"ל. חיל האוויר. בית הספר הטכני, דף שער בספרייה הלאומית
* מה מסתתר מתחת למסלול ההמראה?, באתר חיל האוויר הישראלי
* מהיום: מגדל הפיקוח בטכני - כבר לא צבאי, באתר חיל האוויר הישראלי

הערות שוליים
------------

1. ↑  "למכירה: ביה"ס הטכני של חיל האוויר", אתר משרד הבטחון, 2016
2. ↑  "בית הספר הטכני עובר לכרמיאל", אתר חדשות כלבו, 2017
3. ↑  "חיפה: אושרה התכנית לשטחי עורף לוגיסטי בשטח הטכני", 2020, אתר port2port
4. ↑  רוני קולמן, ‏הקמת הקריה הטכנולוגית של חיל-האוויר, באתר חיל האוויר הישראלי, 22.06.2021
5. ↑  "בית הספר הטכני עובר מחיפה: דחפורים כבר עלו על הקרקע",2023 ,אתר mynet
6. ↑   מפקד חדש למכללה הטכנולוגית של חיל האוויר והחלל, באתר צה"ל, 21 בספטמבר 2022
7. ↑  עד 2008 צבע הפסים היה כסף.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297566805171
* VIAF: 149465111
* WorldCat (עם VIAF): 149465111

 |